04.12.2024

**Instalație luminoasă de mari dimensiuni, expoziții în aer liber, tururi ghidate, marș și concert rock - câteva din evenimentele din programul „35 de ani de libertate”**

În perioada 16-20 decembrie 2024, în Timișoara vor avea loc mai multe evenimente în aer liber, dedicate Revoluției din 1989. Acestea fac parte din programul „35 de ani de libertate” și sunt organizate de instituții și organizații din Timișoara.

„La 35 de ani de la Revoluție pregătim o ediție-jubileu, a cărei țintă este să ne reamintească de momentul Decembrie 1989 într-o valență contemporană, răspunzând temelor care produc neliniște și speranță în societatea noastră. În felul acesta ne dorim să ajungem la generațiile tinere care știu prea puține despre perioada comunistă și Revoluție. Dar și să recâștigăm emoția și interesul generației care a fost atunci în stradă pentru libertatea noastră, a tuturor”, spune primarul Dominic Fritz.

**Principalele puncte de interes din programul care are loc în aer liber sunt:**

* **Portalul Libertății:** o instalație luminoasă de dimensiuni impresionante (15x5x10 metri), lucrare a studioului britanic Lucid Creates, care funcționează ca un pasaj de legătură cu trecutul, cu istoria noastră. La Timișoara, lucrarea integrează o coloană sonoră compusă de artiștii timișoreni Petre Ionuțescu și Cristian Văduva, care recreează sunetele Revoluției din Decembrie 1989. Cu mărturii sonore, înregistrări de pe străzile Timișoarei din zilele Revoluției în care se aud scandări, focuri de armă, strigătele timișorenilor, lucrarea are scopul de a ne aduce aminte de curajul și jertfa de acum 35 de ani. Lucrarea va fi amplasată într-un spațiu simbolic, pe malul Begăi, în zona verde nou creată anul acesta, în perioada 16 decembrie 2024 - 2 ianuarie 2025. Pornirea instalației va avea loc în 16 decembrie 2024, ora 18,00. Participanții sunt apoi invitați să se alăture tradiționalului Marș al Eroilor.

Organizatori: Casa de Cultură a Municipiului Timișoara, Asociația Timișoara 2023, Asociația Daisler

BCR - sponsor principal

Profi Rom Food și Asociația Miltonia - sponsori partener.

* **Marșul Eroilor** - 16 decembrie, ora 18:30, punctul de plecare: Piața Maria. Este un marș al timișorenilor la care sunt așteptate toate generațiile de timișoreni. Traseul include opriri la locuri încărcate de semnificație, precum Catedrala Mitropolitană, Opera Națională Română, Memorialul Revoluției sau Cimitirul Eroilor. Parcurgerea întregului traseu durează în jur de două ore și jumătate. Oricine e binevenit pentru orice parte din traseu.

Organizator: Asociația Suporterilor Timișoreni Druckeria.

* **Expoziții outdoor:**

Expoziții de fotografie **Constantin Duma**. Locații: Pod Andrei Șaguna (perioadă 06.12 - 07.01.2025) și lângă Vila Mal (perioadă 16.12 - 07.01.2025).

Expoziție de fotografie **Cătălin Regea** - Podul de la Maria (10.12 - 06.01 2025). Expozițiile de fotografie reconstituie prin imagini de arhivă emoțiile și atmosfera lui Decembrie 1989 într-un oraș flămând de libertate.

Organizator: Casa de Cultură a Municipiului Timișoara

Expoziția de desene a lui **Dan Perjovschi** - lucrările amplasate pe fațadele clădirii fostei Garnizoane (str. Alba Iulia și str. Lucian Blaga) și pe cuburile publicitare din oraș prezintă printr-o serie de cuvinte cheie sau imagini sugestive, miza lui Decembrie 1989, dar și provocările prin care trece Europa acum (perioada: 10 decembrie - 07.01.2025).

Organizatori: Centrul de Proiecte și Casa de Cultură a Municipiului Timișoara.

* **Simboluri luminoase amplasate pe școli** - 15 unități de învățământ, care și-au dorit să fie parte a misiunii de păstrare a memoriei lui Decembrie 1989, vor avea amplasate semne luminoase de mari dimensiuni, care reproduc unul din simbolurile Revoluției, semnul victoriei (perioada 09.12 - 07.01.2025).

Organizator: Administrația pentru Sănătate și Educație a Municipiului Timișoara.

* **Turul ghidat al Revoluției din 1989** - Parcurgerea unui traseu de 1,5 kilometri în centrul orașului, prin locurile cele mai importante ale acelor zile, împreună cu un ghid autorizat și pe baza informațiilor lui Adrian Kali, revoluționar și doctor în istorie specializat în Revoluția de la Timișoara.

Tururile sunt gratuite, dar e *obligatorie* înscrierea pe: <https://visit-timisoara.com/ro/oras-liber/> (perioada: 15-16 decembrie, ora 15:00 | 18-21 decembrie, ora 16:00).

Organizator: Visit Timișoara (Organizația de Management al Destinației Timișoara).

* **Concertul Rock for Revolution** - Eveniment deja tradițional, concertul va avea loc în 20 decembrie, de la ora 19,00, în Piața Victoriei. Urcă pe scenă: Implant pentru Refuz, Spitalul de Urgență, Marco Mendoza, Doomsday Astronaut.

Organizator: Casa de Cultură a Municipiului Timișoara.

Întreg programul este centralizat pe site-ul<https://35libertate.primariatm.ro/>, de unde cei interesați pot afla detalii despre expozițiile, conferințele, piesele de teatru, concertele, tururile ghidate, filmele sau dezbaterile care au loc în Timișoara în această perioadă. Site-ul este actualizat periodic, în funcție de programarea următoarelor evenimente.